Reuse Pta-grondeis gestuitArgieffoto ŉ Reuse grondeis wat groot dele van Pretoria-Oos, Derdepoort en Cullinan ingesluit het en potensieel duisende mense se eiendomsreg op die spel sou plaas, is in sy spore gestuit. Cornelius Jansen van Rensburg, uitvoerende hoof van AfriSake, het gesê die organisasie se byna jaarlange veldtog om die eis ter syde te stel, het uiteindelik geslaag toe dit einde November formeel gederegistreer is. Die eis wat Victor Lekhuleni, opperstamhoof van die Bakgatla Ba Lekhuleni-gemeenskap, ingedien het, het meer as 400 residensiële erwe, sakepersele en landbougrond geraak. “As dié grondeis geslaag het, sou duisende mense se eiendomsreg en eiendomswaarde op die spel wees en dit kon Pretoria se ekonomie knak,” het Jansen van Rensburg gesê. Volgens Jansen van Rensburg is die deregistrasie van die eis te danke aan navorsing deur AfriSake, wat duidelik daarop gedui het dat die grondeis ongegrond was. Gevolglik het AfriSake én AfriForum in September vanjaar namens meer as 800 sakelui en grondeienaars met regstappe begin om dié grondeis in die kiem te smoor. “Afrisake het by die grondeisehof aansoek gedoen om die eis tersyde te stel omdat dit in geheel gebrekkig was. Die organisasie moes ook onlangs die departement van landelike ontwikkeling en grondhervorming maan om hul antwoord op AfriSake se hofstukke te liasseer,” het hy gesê. “Volgens die Staatskoerant van 27 November 2015 is die grondeis nou formeel van die hand gewys. Die staatskoerantpublikasie is waarskynlik ’n regstreekse gevolg van druk wat AfriSake op die departement uitgeoefen het.” Jansen van Rensburg het die saak as ŉ oorwinning vir eiendomsreg beskryf en gesê dit beklemtoon weereens die belangrike rol van georganiseerde burgerlike instellings. “Indien ons nie opgestaan het nie, sou daar potensieel miljarde rande se belastinggeld aan die Lekhuleni-gemeenskap oorbetaal moes word. Hoewel die Zwavelpoort-grondeis nog hangend is, sal AfriSake in hierdie en ander gevalle voortgaan om grondeienaars se regte te beskerm.”